Title: ประกาศกระทรวงการคลัง เรื่อง หลักเกณฑ์และเงื่อนไขการโอนกรรมสิทธิ์รถยนต์ก่อนครบกำหนดระยะเวลา 5 ปี ตามมาตรการรถยนต์คันแรก และมาตรการช่วยเหลือผู้ประสบภัยรถยนต์น้ำท่วม

ประกาศกระทรวงการคลัง

ประกาศกระทรวงการคลัง
เรื่อง
หลักเกณฑ์และเงื่อนไขการโอนกรรมสิทธิ์รถยนต์ก่อนครบกำหนดระยะเวลา ๕ ปี
ตามมาตรการรถยนต์คันแรก
และมาตรการช่วยเหลือผู้ประสบภัยรถยนต์น้ำท่วม[๑]

เพื่อให้การโอนกรรมสิทธิ์รถยนต์ก่อนครบกำหนดระยะเวลา ๕ ปี
ตามมาตรการรถยนต์คันแรกตามมติคณะรัฐมนตรีเมื่อวันที่ ๒๗ ธันวาคม พ.ศ. ๒๕๕๔
และมาตรการช่วยเหลือผู้ประสบภัยรถยนต์น้ำท่วม ตามมติคณะรัฐมนตรีเมื่อวันที่ ๔
มกราคม พ.ศ. ๒๕๕๕
รัฐมนตรีว่าการกระทรวงการคลังจึงกำหนดหลักเกณฑ์และเงื่อนไขการโอนกรรมสิทธิ์รถยนต์ก่อนครบกำหนดระยะเวลา
๕ ปี ไว้ ดังต่อไปนี้

ข้อ ๑  การโอนกรรมสิทธิ์รถยนต์ก่อนครบกำหนดระยะเวลา
๕ ปี ตามมาตรการรถยนต์คันแรก และมาตรการช่วยเหลือผู้ประสบภัยรถยนต์น้ำท่วม
ให้โอนได้ในกรณีดังต่อไปนี้
๑.๑
กรณีผู้ซื้อนำเงินที่ได้รับไปตามมาตรการดังกล่าวข้างต้นคืนแก่หน่วยงานที่เบิกจ่ายเงิน
ตามระเบียบที่กรมบัญชีกลางกำหนด
๑.๒ กรณีผู้เช่าซื้อบอกเลิกสัญญาเช่าซื้อก่อนครบกำหนดระยะเวลา ๕ ปี และผู้ให้เช่าซื้อนำรถยนต์ออกขายโดยวิธีการประมูลหรือวิธีการที่สำนักงานคุ้มครองผู้บริโภคกำหนดเมื่อหักใช้หนี้และค่าใช้จ่ายในการขายดังกล่าวแล้ว
ถ้ามีเงินเหลืออยู่อีกเท่าใด ให้ผู้ให้เช่าซื้อนำเงินส่งให้แก่หน่วยงานที่เบิกจ่ายเงิน
ตามระเบียบที่กรมบัญชีกลางกำหนด
๑.๓
กรณีผู้เช่าซื้อปฏิบัติผิดสัญญาเช่าซื้ออันเป็นเหตุให้รถยนต์ถูกยึดและนำออกขายโดยวิธีการประมูลหรือวิธีการที่สำนักงานคุ้มครองผู้บริโภคกำหนด
เมื่อหักใช้หนี้และค่าใช้จ่ายในการขายดังกล่าวแล้ว ถ้ามีเงินเหลืออยู่อีกเท่าใด
ให้ผู้ให้เช่าซื้อนำเงินส่งให้แก่หน่วยงานที่เบิกจ่ายเงินตามระเบียบที่กรมบัญชีกลางกำหนด
๑.๔
กรณีรถยนต์ที่ซื้อหรือเช่าซื้อเกิดอุบัติเหตุหรือประสบภัยพิบัติทางธรรมชาติและผู้ซื้อหรือผู้เช่าซื้อไม่ประสงค์จะใช้รถยนต์นั้นต่อไป
๑.๕ กรณีรถยนต์ที่ซื้อหรือเช่าซื้อสูญหายและบริษัทผู้รับประกันภัยชดใช้ค่าสินไหมทดแทนให้กับผู้ซื้อหรือผู้ให้เช่าซื้อไปแล้ว
ต่อมาผู้ซื้อหรือผู้ให้เช่าซื้อได้รับรถยนต์กลับคืนมาและต้องโอนกรรมสิทธิ์ให้กับบริษัทผู้รับประกันภัย
๑.๖ กรณีผู้ซื้อหรือผู้เช่าซื้อถึงแก่กรรม
๑.๗ กรณีผู้ให้เช่าซื้อโอนกรรมสิทธิ์ให้ผู้เช่าซื้อ
๑.๘ กรณีผู้ซื้อหรือผู้เช่าซื้อซึ่งได้รับโอนกรรมสิทธิ์แล้ว
ต่อมาได้ทำสัญญาเช่าซื้อและโอนกรรมสิทธิ์ให้ผู้ให้เช่าซื้อ
โดยผู้ซื้อหรือผู้เช่าซื้อยังเป็นผู้ครอบครองรถยนต์ตามสัญญาเช่าซื้ออันเนื่องมาจากการขอสินเชื่อเช่าซื้อนั้น
ทั้งนี้ กรณีตาม ๑.๒ - ๑.๕
ผู้ซื้อหรือผู้เช่าซื้อยังคงมีหน้าที่ต้องนำเงินที่ได้รับไป
คืนแก่หน่วยงานที่เบิกจ่ายเงิน ตามระเบียบที่กรมบัญชีกลางกำหนด

ข้อ ๒  ให้อธิบดีกรมสรรพสามิตมีอำนาจวางระเบียบกำหนดรายละเอียดเกี่ยวกับการปฏิบัติเพื่อให้เป็นไปตามประกาศนี้

ข้อ ๓  ประกาศนี้ให้ใช้บังคับตั้งแต่วันออกประกาศเป็นต้นไป

ประกาศ
ณ วันที่ ๑๖ มกราคม พ.ศ. ๒๕๕๕
บุญทรง
 เตริยาภิรมย์
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงการคลัง

ปริยานุช/ผู้จัดทำ
๖ กุมภาพันธ์
๒๕๕๕

ณัฐพร/ผู้ตรวจ
๖ กุมภาพันธ์
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๓๐ ง/หน้า ๒/๖ กุมภาพันธ์ ๒๕๕๕